**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΥΓΕΙΑΣ**

**ΙΑΤΡΙΚΟΣ ΣΥΛΛΟΓΟΣ ΛΑΡΙΣΑΣ**

**« Ο ΙΠΠΟΚΡΑΤΗΣ »**

**Ν.Π.Δ.Δ.**

**MEDICAL ASSOCIATION OF LARISSA**

**28ης ΟΚΤΩΒΡΙΟΥ 43\*412 23 ΛΑΡΙΣΑ\*ΤΗΛ.:2410 287777-2410 236036\*FAX:2410 287777**

**e-mail:**[**info@isli.gr \* website:www.isli.gr**](mailto:info@isli.gr%20*%20website:www.isli.gr)

Λάρισα 13-6-2025

**ΔΕΛΤΙΟ ΤΥΠΟΥ**

**Οι κατηγορίες του υπ. Υγείας κ Α. Γεωργιάδη προς τους γιατρούς για «καρτέλ» και «ανηθικότητα» επιστρέφονται στον ίδιο**

Με αφορμή τις δημόσιες δηλώσεις του Υπουργού Υγείας, κ. Άδωνι Γεωργιάδη, «περί καρτέλ και ανηθικότητας», αναφορικά με την απόφαση των ιδιωτικών διαγνωστικών εργαστηρίων της Κω να αποχωρήσουν από τη σύμβαση με τον ΕΟΠΥΥ, ο Ιατρικός Σύλλογος Λάρισας οφείλει να τοποθετηθεί με σαφήνεια, υιοθετώντας παράλληλα την σχετική ανακοίνωση της ΠΟΕΡΓΙ.

Σήμερα, εκατοντάδες γιατροί, συμβεβλημένοι με τον ΕΟΠΥΥ, δεν αντέχουν άλλο να πληρώνουν από την τσέπη τους για να λειτουργούν μέσα σε ένα αντισυνταγματικό και καταστροφικό σύστημα καταναγκαστικής επιστροφής χρημάτων (clawback) που ανέρχεται μέχρι τώρα στα 2,2 δις ευρώ, που διαλύει την Πρωτοβάθμια Φροντίδα Υγείας και εξανεμίζει την επαγγελματική τους υπόσταση. Τους παίρνουν τα σπίτια – όχι μόνο τα εργαστήρια. Οι εργαστηριακοί κυρίως γιατροί κινδυνεύουν να χάσουν την πρώτη τους κατοικία λόγω χρεών από το clawback. Άλλοι δεν μπορούν να λάβουν σύνταξη, γιατί δεν έχουν να πληρώσουν τις ασφαλιστικές εισφορές. Τα παιδιά τους οδηγούνται σε αποποιήσεις κληρονομιάς λόγω των υπέρογκων, τεχνητών χρεών που τους έχουν φορτώσει. Άλλοι αδυνατούν να λάβουν δάνεια ή να καλύψουν υποχρεώσεις, καθώς το clawback λογίζεται από τις τράπεζες ως επισφαλής επιβάρυνση στο επιχειρηματικό προφίλ.

Και όμως, μέσα σε αυτή την αθλιότητα, κατηγορούνται από τον υπ. Υγείας για «καρτέλ» και «ανηθικότητα», γεγονός που αναδεικνύει τόσο την ανεπάρκεια του όσο και την αδυναμία του να λειτουργήσει μια ΠΦΥ αντάξια των προσδοκιών των ασφαλισμένων του ΕΟΠΥΥ.

Καλούμε τον Υπουργό Υγείας, τον υπουργό της επίταξης και των επικοινωνιακών μεταρρυθμίσεων, να ανακαλέσει τις απαξιωτικές δηλώσεις που θίγουν έναν ολόκληρο επιστημονικό κλάδο, να προχωρήσει άμεσα σε θεσμικό διάλογο με τον ΠΙΣ, τους Ιατρικούς Συλλόγους, την ΠΟΕΡΓΙ και με άλλους συναρμόδιους φορείς για μια μόνιμη λύση στο clawback, να αναγνωρίσει επιτέλους ότι χωρίς τους ιδιώτες εργαστηριακούς η ΠΦΥ δεν μπορεί να σταθεί ούτε στην Κω ούτε πουθενά. Η δημόσια υγεία δεν χτίζεται με αποκλεισμούς και ποινές αλλά με συνεργασία, ισοτιμία και σεβασμό στους επαγγελματίες που τη στηρίζουν.

**ΑΠΟ ΤΟ ΓΡΑΦΕΙΟ ΤΥΠΟΥ ΤΟΥ ΙΣΛ**